मित्रों के साथ चाय के ठीये पर बैठे थे। एक ब्राह्मण मित्र ने कहा, भैया, कुत्ता कार के नीचे आ कर मर गया है। कुत्ता दोष लग गया है। पंडित जी से पूछा था। उन्होंने कहा है कि उज्जैन में चक्रतीर्थ पर जा कर प्रायश्चित हेतु दोष निवारण करना पड़ेगा। मैंने उसे ऊपर से नीचे तक देखा और पूछा कि ये पेट में जो बरसों से चिकन-मटन भर रहे हो, उसके दोष निवारण का क्या है? वे सोच में पड़ गए और बोले, आप कभी-कभी मच्छर आ जाए तो मार देते हैं, मैं नहीं मार सकता। पत्नी से कहता हूँ कि तू मार दे। एक और मित्र हैं, जैनी हैं। पर्युषण चल रहे हैं। दोस्तों की पार्टी में गए। खाने में वेज-नानवेज दोनों थे। कॉर्न बुलवाए। वे प्याज के थे। उन्होंने कहा कि पर्युषण में प्याज नहीं खाता। मुझे बगैर प्याज के बना कर ला दो। नॉनवेज की नॉन-स्टिक कड़ाही में उसी चम्मच से बन कर कॉर्न आ गए। उन्होंने आराम से खा भी लिए। एक मुस्लिम मित्र आए। उनका नॉनवेज खाने का होटल है। बोले, मंगलवार हो या नवरात्रि, बिक्री 20 प्रतिशत भी नहीं होती है। चौमासा है। घरवाली घर में प्याज-लहसुन लाने नहीं दे रही है। पति सब कुछ बाहर खा-पी कर आ रहे हैं। एक जैन हैं। वे चिकन खाते हैं, बगैर लहसुन-प्याज का। पूछा तो बोले, पिताजी ने लहसुन-प्याज छुड़वा दिया था। हमारे देश में जाति, धर्म के आधार पर खानपान को ले कर लोगों के दिमाग में अलग-अलग तरह की मान्यताएँ हैं। उनके सद्प्रभाव गायब हैं और दुष्प्रभाव सामने हैं।